Document ID: 32008R0591

KOMISIJAS REGULA (EK) Nr. 591/2008
(2008. gada 23. jūnijs),
ar ko groza Regulu (EK) Nr. 712/2007 par pastāvīgu konkursu izsludināšanu dalībvalstu intervences aģentūru pārziņā esošās labības tālākai pārdošanai Kopienas tirgū
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. pantu saistībā ar 4. pantu,
tā kā:
(1)
Ar Komisijas Regulu (EK) Nr. 712/2007 (2) tika izsludināti pastāvīgi konkursi dalībvalstu intervences aģentūru pārziņā esošās labības tālākai pārdošanai Kopienas tirgū. Piedāvājumu iesniegšanas termiņš konkursa pēdējai daļai ir 2008. gada 25. jūnijs.
(2)
Lai lopkopjiem, kā arī lopbarības ražotājiem nodrošinātu šo produktu piegādi par konkurētspējīgām cenām 2008./2009. tirdzniecības gada sākumā, graudaugu tirgū joprojām ir jābūt pieejamiem Ungārijas intervences aģentūras (vienīgās, kurai pašlaik vēl ir uzkrājumi) pārziņā esošajiem intervences krājumiem un jāprecizē dienas un datumi, kurās uzņēmēji atkarībā no plānotajām Lauksaimniecības tirgu kopīgās organizācijas pārvaldības komitejas sanāksmēm var iesniegt piedāvājumus.
(3)
Tādēļ attiecīgi jāgroza Regula (EK) Nr. 712/2007.
(4)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 712/2007 3. panta 1. punktam pievieno šādu daļu:
“No 2008. gada 1. jūlija piedāvājumu iesniegšanas termiņš atsevišķām konkursa daļām ir attiecīgās nedēļas trešdiena pulksten 13.00 (pēc Briseles laika) - 2008. gada 9. jūlijā, 23. jūlijā, 6. augustā, 27. augustā un 10. septembrī.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2008. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 23. jūnijā

Labels: 3
17
18